**การประชุมเชิงปฏิบัติการ**

**การเสริมสร้างขีดความสามารถของหน่วยงานในสังกัดกระทรวงเกษตรและสหกรณ์**

**ในการประเมินโครงการลงทุนและจัดทำข้อเสนอโครงการเพื่อขอรับเงินทุนที่เกี่ยวข้องกับ**

**การเปลี่ยนแปลงสภาพภูมิอากาศ**

**1. หลักการและเหตุผล**

 สำนักงานเศรษฐกิจการเกษตร ได้รับความเห็นชอบจากปลัดกระทรวงเกษตรและสหกรณ์ ในการ ลงนามความร่วมมือเข้าร่วมโครงการ “Supporting the integration of the agriculture sector into the National Adaptation Plans (NAPs) in Thailand” ซึ่งดำเนินการโดยสำนักงานโครงการพัฒนาแห่งสหประชาชาติ (UNDP) และองค์การอาหารและเกษตรแห่งสหประชาชาติ (FAO) ในการช่วยเหลือประเทศไทยเสริมสร้างขีดความสามารถด้านการปรับตัวต่อสภาพภูมิอากาศของภาคเกษตรและการพัฒนาแผนการปรับตัวแห่งชาติ (National Adaptation Plan: NAP) ด้านการเกษตรของประเทศไทย กำหนดการดำเนินงานโครงการระหว่างปี 2558-2561 และคณะอนุกรรมการดำเนินงานตามกรอบความร่วมมือ CPF ระหว่างไทย-FAO ได้แต่งตั้งคณะทำงานประสานงานโครงการ Supporting the integration of the agriculture sector into the National Adaptation Plans (NAPs) in Thailand โดยมีสำนักวิจัยเศรษฐกิจการเกษตร สำนักงานเศรษฐกิจการเกษตร เป็นฝ่ายเลขานุการคณะทำงาน

 โครงการ NAPs จะครอบคลุมผลผลิต 4 ด้านหลัก คือ 1) เพิ่มขีดความสามารถของภาคเกษตรในการปรับตัวต่อการเปลี่ยนแปลงสภาพภูมิอากาศ และบูรณาการการเงินในเรื่องของภูมิอากาศ 2) บูรณาการแผนด้านการปรับตัวภายใต้ยุทธศาสตร์การเปลี่ยนแปลงสภาพภูมิอากาศด้านการเกษตร พ.ศ. 2560-2564 ในแผนการปรับตัวแห่งชาติ 3) เสริมสร้างความเข้มแข็งของการติดตามและประเมินผลการปฏิบัติงานด้านการปรับตัวในภาคเกษตร และ 4) มีการแลกเปลี่ยนเรียนรู้ เผยแพร่แผนการปรับตัวภาคเกษตร ในการนี้ ประเด็นหนึ่งภายใต้แผนการดำเนินงานโครงการฯ ได้แก่ การเสริมสร้างขีดความสามารถในการประเมินโครงการลงทุนและจัดทำข้อเสนอโครงการเพื่อขอรับเงินทุนที่เกี่ยวข้องกับการเปลี่ยนแปลงสภาพภูมิอากาศ ซึ่ง UNDP FAO กระทรวงเกษตรและสหกรณ์ ได้ร่วมกับองค์กรความร่วมมือระหว่างประเทศของเยอรมัน (GIZ) ได้ดำเนินการจัดอบรมเชิงปฏิบัติการ เรื่อง “การเสริมสร้างขีดความสามารถของหน่วยงานในสังกัดกระทรวงเกษตรและสหกรณ์ ในการประเมินโครงการลงทุนและจัดทำข้อเสนอโครงการเพื่อขอรับเงินทุนที่เกี่ยวข้องกับการเปลี่ยนแปลงสภาพภูมิอากาศ” ครั้งที่ 1 ระหว่างวันที่ 23 - 25 พฤศจิกายน 2559 และกำหนดจัดครั้งที่ 2 ในระหว่างวันที่ 27 – 28 และ 30 พฤศจิกายน 2560

**2. วัตถุประสงค์**

 2.1 เพื่อเพิ่มขีดความสามารถให้เจ้าหน้าที่กระทรวงเกษตรและสหกรณ์ ในการใช้เครื่องมือวิเคราะห์ทางเศรษฐศาสตร์สำหรับการวางแผนงาน การออกแบบโครงการ และจัดทำคำของบประมาณ

 2.2 เพื่อให้สามารถบูรณาการประเด็นด้านการเปลี่ยนแปลงสภาพภูมิอากาศรวมไว้ในการจัดทำแผนงาน โครงการ และงบประมาณ ตลอดจนการติดตามและประเมินผลได้อย่างมีประสิทธิภาพและเกิดประสิทธิผล

**3. กลุ่มเป้าหมาย**

 เจ้าหน้าที่ในกระทรวงเกษตรและสหกรณ์ ที่ปฏิบัติงานด้านการจัดทำแผนงาน งบประมาณ และด้านการเปลี่ยนแปลงสภาพภูมิอากาศด้านการเกษตร รวมทั้งสิ้น 20 คน

**4. วิทยากร**

 - ผู้เชี่ยวชาญด้านการวิเคราะห์และประเมินโครงการ และด้านการเปลี่ยนแปลงสภาพภูมิอากาศ
จาก UNDP และ GIZ

**5. ผู้รับผิดชอบโครงการ**

สำนักวิจัยเศรษฐกิจการเกษตร สำนักงานเศรษฐกิจการเกษตร

**6. ระยะเวลาและสถานที่**

วันที่ 27-28 พฤศจิกายน 2560 เวลา ๐8.30-16.30 น. ณ ห้องชวนชม โรงแรมรามาการ์เด้นส์ กรุงเทพฯ

วันที่ 30 พฤศจิกายน 2560 เวลา ๐8.30-16.30 น. ณ โครงการส่งน้ำและบำรุงรักษายมน่านของกรมชลประทาน จังหวัดพิษณุโลก

**7. ผลที่คาดว่าจะได้รับ**

 7.1 เจ้าหน้าที่กระทรวงเกษตรและสหกรณ์ มีความรู้ ความเข้าใจ และสามารถนำเครื่องมือวิเคราะห์ทางเศรษฐศาสตร์ไปใช้ในการวางแผนงาน การออกแบบโครงการ และจัดทำคำของบประมาณ

 7.2 เจ้าหน้าที่กระทรวงเกษตรและสหกรณ์สามารถบูรณาการประเด็นด้านการเปลี่ยนแปลงสภาพภูมิอากาศรวมไว้ในการจัดทำแผนงาน โครงการ และงบประมาณ ตลอดจนสามารถติดตามและประเมินผลการดำเนินงานโครงการได้อย่างมีประสิทธิภาพและเกิดประสิทธิผล